Տոտոն ծնվել է 1898թ֊ին և արվեստում առաջին քայլերն արել է 17 տարեկան հասակում։ Նա խաղում էր Նեապոլի թատրոններում։ Հետագայում Տոտոն երկարատև մարզումների արդյունքում հասավ մարմնի առանձին մասերի այնպիսի «ինքնավարության», որ նրա ձեռքերը, ոտքերը, աչքերը, գլուխը սկսեցին ապրել, ասես, ողջ մարմնից անկախ՝ ցուցաբերելով ապշեցուցիչ ճկունություն։ Իր էքսցենտրիկ ոճի շնորհիվ Տոտոն լայն ճանաչում ձեռք բերեց Հռոմի և Նեապոլի 1920֊ական թթ֊ների հասարակության շրջանում։ Հասարակությունը ցնծագին ծափահարում էր, երբ նա, ֆաշիստական Իտալիայում հանդգնելով առաջինը թատերաբեմ հանել քաղաքական սատիրան, պատերազմի ամենաթեժ օրերին երգում էր․ «․․․ Նրանք հոգեհան արեցին մեզ իրենց բարբաջանքով․․․»։ Ֆաշիստները 1940թ֊ին փորձեցին ձախողել Տոտոյի ելույթը Հռոմում, սակայն այդպես էլ չկարողացան խլացնել հանդիսականների ծափողջույնները։ Հռոմի ազատագրումից հետո Տոտոն ամբողջությամբ կլանվեց կինոյով։ 1950֊ականներին նա նկարահանվում էր տարեկան 5֊6 ֆիլմում։